Vrou (27) gly van krans, val na haar dood‘n Foto van die toneel in Rustenburg (Foto: Verskaf) LET WEL: Volgens nuwe inligting is die vrou se liggaam glo reeds Vrydagaand in die ruie gebied gevind. Sy het glo verskeie beserings opgedoen en was reeds dood. As gevolg van gevaarlike toestande en swak sigbaarheid is daar egter glo besluit om haar liggaam eers Saterdagoggend na bo tot op die berg te hys. ŉ 27-jarige vrou van Rustenburg in Noordwes is dood toe sy na bewering vanaf ŉ bergkrans gegly en toe etlike meters na haar dood geval het. Werner Vermaak, ER24-woordvoerder, sê die voorval het glo Vrydag plaasgevind, maar nooddienswerkers kon die vrou se liggaam glo eers Saterdagoggend uit die bebosde gebied haal omdat die omgewing te ruig was om in die donker te werk. Volgens Vermaak is nooddienste na die toneel ontbied waar vriende van die vrou, saam met wie sy glo op ŉ uitstappie was, aan nooddienspersoneel verduidelik het dat sy volgens hulle gegly en geval het. “Weens die gevaarlike toestande en swak sigbaarheid is die soektog na haar liggaam tot Saterdagoggend uitgestel. ER24 nooddiensredders moes ŉ infrarooi-kamera gebruik om die vrou in die ruie gebied te soek. Die vrou is met die nooddienste se toerusting na die bokant van die berg gehys. Die vrou het geen tekens van lewe getoon nie en is op die toneel dood verklaar,” sê hy. Vermaak sê verskeie nooddienste waaronder Rustenburg se berg-en-reddingsklub, die brandweer en die polisie se soek-en-reddingspanne het met die soektog gehelp. Die voorval word deur plaaslike polisieowerhede ondersoek. Meer inligting oor die voorval is nie in dié stadium bekend nie. ‘n Foto van die toneel in Rustenburg (Foto: Verskaf)